Agt in hof oor 186 kg daggaFoto: SAPD Agt persone is in Underberg in hegtenis geneem op aanklag van die besit van dagga. Die persone, tussen 21 en 64 jaar oud, het glo sewe sakke dagga, wat saam 186,30 kg geweeg het, in hul besit gehad, het kol. Thembeka Mbhele, woordvoerder van die polisie in KwaZulu-Natal, gesê. Lede van Himeville Vispol en beamptes van die Bulwer-polisiediens het Donderdagaand omstreeks 22:30 inligting opgevolg oor ŉ wit Nissan-bakkie wat dagga vervoer op die Drakensberg-pad in Underberg. “Hulle het die voertuig op die R617 opgemerk en hulle wou die voertuig voorkeer, maar die bestuurder het weggejaag,” het Mbhele verduidelik. “Hulle het die voertuig agternagesit van Underberg en Bulwer-polisiebeamptes ontbied vir verdere bystand. Die motor is uiteindelik voorgekeer.” Agt persone het in die bakkie gery en die sewe sakke dagga is gevind. “Die persone is in hegtenis geneem, daar is beslag gelê op die dagga en die voertuig is geskut.” Die persone sal na verwagting Maandag in die Himeville-landdroshof verskyn op aanklag van die besit van dagga.